Suomen Tanskalais-ruotsalaiset pihakoirat ry

Toimintasuunnitelma vuodelle 2025

YLEISTÄ

Suomen Tanskalais-ruotsalaiset pihakoirat ry:n toiminnan tarkoituksena on koiraharrastuksen kehittäminen, rodun tunnetuksi tekeminen sekä puhdasrotuisten ja terveiden koirien jalostuksen edistäminen. Yhdistys toimii tanskalais-ruotsalaisen pihakoiran rotua harrastavana yhdistyksenä Suomen Kennelliiton ja Suomen Seurakoirayhdistyksen jäsenenä. Vuosi 2025 on yhdistyksen 22. toimintavuosi. Vuonna 2025 pyritään ylläpitämään jo aikaisempina vuosina hyviksi todettuja toimintatapoja ja samalla kehittämään yhdistyksen toimintaa eteenpäin, jotta yhä useampi tanskalais-ruotsalaisen pihakoiran omistaja kokisi yhdistyksen omakseen.

JALOSTUSTOIMIKUNTA

Yhdistys tekee terveys- ja pentuseurantaa sekä seuraa vuonna 2021 päivitetyn jalostuksen

tavoiteohjelman sekä 1.1.2021 voimaantulleen pihakoirien PEVISA-ohjelman vaikutusta

rodun terveystilanteeseen. Vuonna 2025 on tarkoitus päivittää jalostuksen tavoiteohjelma ja PEVISA-ohjelma. Yhdistys antaa tarvittaessa jalostukseen liittyvää neuvontaa sekä

ylläpitää yhdistyksen Internet-sivuilla uroslistaa.

JÄSENTAPAHTUMAT JA ALUETOIMINTA

Suuri osa yhdistyksen jäsentapahtumista järjestetään aluetoiminnan piirissä paikallisten

aktiivien voimin. Yhdistys tukee paikallisten tapahtumien järjestämistä rahallisesti

esimerkiksi maksamalla koulutustilan vuokran tai perimällä omakustannehintaa alemman

osallistumismaksun yhdistyksen jäseniltä. Jokaiselle alueelle on budjetissa määritelty summa, joka on alueen käytettävissä vuoden aikana tuomaan tapahtumien järjestämisestä koituneita kustannuksia alas. Summa määräytyy sen mukaan, kuinka aktiivista toimintaa alueella on edellisenä vuonna ollut. Aluetoiminta on pääsääntöisesti alueiden alueyhteyshenkilöiden vastuulla, eikä hallitus puutu alueiden toimintaan muuten kuin yhteyshenkilöiden pyynnöstä tai jos näkee sen muuten tarpeelliseksi. Määrärahojen käyttämisen osalta alueiden tulee konsultoida hallituksen aluetoimintavastaavaa. Hallituksen aluetoimintavastaava ohjeistaa aina tarvittaessa ja vastaa kommunikoinnista hallituksen ja alueiden alueyhteyshenkilöiden välillä. Kaikkia yhdistyksen tapahtumia mainostetaan yhdistyksen viestintäkanavissa (Facebook, nettisivut, Pihaus ja mahdollisesti Instagram).

NÄYTTELY- JA KILPAILUTOIMINTA

Erikoisnäyttely

Erikoisnäyttely järjestetään Asikkalassa lauantaina 7.6.2025.

Roturace

Mikäli Roturace- kilpailu järjestetään vuonna 2025, yhdistys tukee Roturace-tapahtumaan

osallistuvia pihakoirajoukkueita maksamalla näiden osallistumismaksut niiltä osin, kun

koirien omistajat/haltijat ovat yhdistyksen jäseniä.

Agilitymestaruuskilpailut ja Agilityn SM-kisojen joukkuekilpailu

Agilitymestaruuskilpailut pyritään järjestämään vuonna 2025, tarkempaa aikaa tai paikkaa ei

ole vielä päätetty. Agilityn SM-kilpailut järjestetään Tampereella 23.-24.8.2025, mikäli

yhdistystä edustava(t) joukkueet saadaan kasaan, maksaa yhdistys osallistuvien joukkueiden osallistumismaksun.

Rally-toko, toko ja Nose Work

Rotumestaruudet pyritään järjestämään vuonna 2025.

Rallitokon SM-kisat järjestetään 16.-17.8.2025 Tampereella. Toko SM ja Nose Work aikataulut eivät ole vielä selvät. Yritetään saada joukkueet kasaan, mikäli yhdistystä edustava(t) joukkueet saadaan kasaan, maksaa yhdistys osallistuvien joukkueiden osallistumismaksun.

TIEDOTUS- JA JULKAISUTOIMINTA

Pihaus

Yhdistyksen jäsenlehti Pihaus ilmestyy neljästi vuodessa ja postitetaan kaikille yhdistyksen

varsinaisille jäsenille. Jäsenlehti on yhdistyksen virallinen tiedotuskanava, ja siinä julkaistaan

yhdistyksen sääntömääräisten kokousten kokouskutsut. Lehden sisältö pidetään korkeatasoisena ja laajasti jäsenistöä kiinnostavana.

Internet-sivut

Yhdistyksen Internet-sivut palvelevat niin ikään jäseniä kuin yhdistyksen ulkopuolisiakin osoitteessa http://pihakoirat.net/ . Sivustoa ylläpidetään aktiivisesti, ja sieltä löytyy

ajantasaisin tieto mm. jalostus- ja terveysasioista sekä yhdistyksen tapahtumista.

Sosiaalinen media

Yhdistyksen tapahtumista ja muista asioista tiedotetaan tarpeen mukaan myös sosiaalisessa

mediassa, erityisesti yhdistyksen Facebook-sivulla. Instagram-tili

tanskalaisruotsalaisetpihikset toimii myös vapaamuotoisena kanavana välittämään kuvia

yhdistyksen tapahtumista.

HALLINTO

Yhdistyksen kokoukset

Yhdistys kokoontuu sääntömääräisiin kevät- ja syyskokouksiinsa sääntöjen määräämänä

aikana. Syyskokouksen yhteydessä järjestetään myös yhdistyksen pikkujoulut sekä

mahdollisesti yhdistyksen jäsenistöä kiinnostava luento tai vastaava.

Hallitus

Yhdistyksen asioita hoitaa hallitus yhdistyksen kokouksen hyväksymän toimintasuunnitelman mukaisesti. Hallitus pitää kokouksia tarpeen mukaan. Erilaisten tapahtumien valmistelu ja toteutus tapahtuu pääasiassa toimikuntien ja työryhmien voimin, hallituksen tukemana ja ohjauksessa.

Toimikunnat

Hallituksen alaisuudessa toimii seuraavat pysyvät toimikunnat:

● Jalostustoimikunta: jalostus- ja terveysasiat

● Näyttelytoimikunta: erikoisnäyttely

● Julkaisu- ja viestintätoimikunta: Pihaus, vuosikirja, nettisivut, muu julkaisu- ja tiedotustoiminta

● Harrastuslaji- ja koetoimikunta: agilitytoiminta, tokotoiminta, nose worktoiminta ja rally-tokotoiminta

Edustus muissa yhdistyksissä

Yhdistys lähettää edustajan tai edustajia vähintään rotujärjestönsä Suomen Seurakoirayhdistys ry:n kokouksiin. Mahdollisuuksien mukaan yhdistys on edustettuna myös

Varsinais-Suomen Kennelpiirin sekä Suomen Agilityliiton kokouksissa sekä Kennelliiton yleisessä kokouksessa, mikäli sellainen vuoden aikana järjestetään. Yhdistyksen edustajat nimittää hallitus.

Talous ja varainhankinta

Yhdistyksen toiminta rahoitetaan pääasiassa jäsenten maksamilla jäsenmaksuilla. Tämän

lisäksi yhdistys saa tuloja mm. tapahtumien osallistumismaksuina, myyntituotteiden tuottoina

sekä avustuksina.

Myyntituotteet

Yhdistyksen Putiikissa on myynnissä jäseniä kiinnostavia yhdistyksen logotuotteita ja

pihakoiratuotteita. Vuonna 2025 työstetään vuoden 2026 kalenteria, johon pyydetään kuvia

yhdistyksen jäseniltä. Kuvien valinnassa käytetään apuna yhdistyksen nettisivuilla tapahtuvaa äänestystä.

TOIMINNAN KEHITTÄMINEN

Yhdistys on juuri niin aktiivinen kuin sen jäsenet. Vuonna 2025 pyritään ylläpitämään

toimintaa. Yhdistyksen toimintaan toivotaan uusia aktiivisia jäseniä ja siksi uusien koiranomistajien tavoittaminen on tärkeässä roolissa toimintavuonna.